text: Eile hilisõhtul istusid Eesti korvpallikoondise liikmed koos, jälgisid, kuidas Serbia ja Iisrael otsustasid hilisõhtul nende edasise saatuse, meenutasid pika ja raske valiktsükli põnevamaid hetki ja lihtsalt lõdvestusid. Töö oli tehtud – igati väärikalt! Pikaks mõnulemiseks pole aga mahti, juba hommikul kell seitse alustas kapten Kristjan Kangur teekonda Itaaliasse Sienasse, lähipäevil siirduvad oma koduklubide juurde ka teised mehed – kes Gruusiasse, kes Rumeeniasse, kes koduliigasse. 